दूसरे ही दिन तोड़ा अन्ना ने अनशन  
भीड़ नहीं जुटने और खराब स्वास्थ्य को देखते हुए अन्ना हजारे ने अपना अनशन दूसरे दिन ही तोड़ दिया। यह अनशन तीन दिन तक चलने वाला था।
भीड़ नहीं जुटने और खराब स्वास्थ्य को देखते हुए अन्ना हजारे ने अपना अनशन दूसरे दिन ही तोड़ दिया। यह अनशन तीन दिन तक चलने वाला था। इसके साथ ही उन्होंने जेल भरो आंदोलन और सांसदों के आवासों के घेराव सहित अन्य योजनाओं को भी रद्द कर दिया है।

	एमएमआरडीए मैदान में तीन दिन तक चलने वाले अनशन को बीच में ही तोड़ने की 74 वर्षीय गांधीवादी नेता ने घोषणा कर दी। इसी वर्ष पहले दिल्ली के जंतर-मंतर और फिर रामलीला मैदान में हुए अनशन के दौरान अन्ना के लोकपाल आंदोलन को जितना जबर्दस्त जनसमर्थन मिला था वह इस बार न तो दिल्ली में दिखा और न ही मुंबई में।

	दोपहर में अपेक्षा से काफी कम संख्या में जमा लोगों के बीच में उन्होंने कहा, हम संसद में आज जो कुछ देख रहे हैं वह दुखद है। इसलिए मैंने आज ही उपवास तोड़ने का फैसला किया। अब एक ही रास्ता है। हम कार्यक्रम बनाएंगे और पांच राज्यों में जाकर जनजागरण करेंगे। मैं उनसे कहूंगा कि वे विश्वासघातियों को वोट नहीं दें।

	अन्ना हजारे ने कहा, अब आम चुनाव होने में सिर्फ दो वर्ष बाकी हैं। इस बीच मैं देश के विभिन्न हिस्सों में जाऊंगा और अगले चुनाव तक लोगों को जागृत करता रहूंगा। पिछली रात से ही बुखार से पीड़ित अन्ना को आज भी सौ डिग्री फारेनहाइट ज्वर था। उन्हें चिकित्सकों ने चेताया कि उपवास नहीं तोड़ने पर उनकी किडनी फेल हो सकती है। इसके बाद ही उन्होंने अनशन तोड़ा। गांधीवादी नेता ने कहा कि वह इस औपचारिक अनशन के चार दिन पहले से ही उपवास पर थे।

	अन्ना हजारे और उनकी टीम के सदस्य पिछले दो दिन से कम भीड़ जुटने और लोकपाल मुद्दे पर सोनिया और राहुल गांधी को निशाना बनाने के सवालों पर असहज दिखे। अपने भाषण में हजारे ने कहा कि जेल भरो आंदोलन को अनिश्चितकाल के लिए स्थगित कर दिया गया है क्योंकि अब इस योजना के साथ आगे बढ़ना उपयुक्त नहीं लग रहा है। उन्होंने कहा कि जिन पांच राज्यों में विधानसभा चुनाव होने हैं, वहां वे मतदाताओं को जगाने के लिए अभियान चलाएंगे।

	जब एक संवाददाता ने पूछा कि क्या कम भीड़ के कारण वह अपना अनशन तोड़ रहे हैं और वह बड़ी संख्या में लोगों को क्यों नहीं आकर्षित कर पाए, तो हजारे ने कहा, यह सही नहीं है। मेरे पास न तो सत्ता है और न ही धन। लोग अब भी काफी संख्या में आ रहे हैं और चुनावों के दौरान जब हम आंदोलन चलाएंगे तो आप फिर देखिएगा। यह पूछने पर कि सीबीआई को सशक्त बनाने की उनकी मांग को भाजपा ने समर्थन नहीं दिया तो क्या वह भाजपा सांसदों के घर के बाहर भी धरना देंगे। टीम अन्ना के सदस्य अरविंद केजरीवाल ने कहा कि जेल भरो आंदोलन और धरना को फिलहाल स्थगित कर दिया गया है।

	केजरीवाल ने कहा, सब कुछ स्थगित कर दिया गया है। यह पूछने पर कि क्या कांग्रेस को खलनायक बनाया जा रहा था तो हजारे ने कहा कि दूसरी पार्टियों का विरोध करने का उनके पास कोई कारण नहीं है। उन्होंने कहा, पिछले पांच महीने में संप्रग सरकार ने हमें धोखा दिया। वे पिछले एक साल से हमें बार-बार धोखा दे रहे हैं।